作者:張九齡
標題:歲初巡屬縣，登高安南樓言懷
內容:山城本孤峻，憑高結層軒。江氣偏宜早，林英粲已繁。餘滋含宿霽，眾妍在朝暾。拂衣釋簿領，伏檻遺紛喧。深俯東溪澳，遠延南山樊。歸雲納前嶺，去鳥投遙村。目盡有餘意，心惻不可諼。朅來彭蠡澤，載經敷淺原。春及但生思，時哉無與言。不才叨過舉，唯力酬明恩。美化猶寂蔑，迅節徒飛奔。雖無成立效，庶以去思論。行複徇孤跡，亦雲吾道存。